**Du må ikke have en anden økonomisk overbevisning end min!**

*Som Moses kom ned fra Sinai-bjerget med de ti bud, der berettede om, hvordan man skulle leve livet, bringer vi her de ti bud over, hvordan du skal leve dit økonomiske liv. De oprindelige ti bud var imperativer udformet af selveste gud, der med klar tunge fortalte, hvordan han mente, folket skulle opføre sig. Det kan vi imidlertidigt ikke hamle op med, men de ti økonomiske bud er dog udformet af forbrugerrådet Tænkt som en guide til, hvordan man kan få mest af sine investeringer.*

**Bud nr. 1**

**Du må ikke tro, at nogen kan forudsige fremtiden**

Du må ikke have andre guder end mig, stod der som første bud på Moses stentavle. Forbrugerrådet Tænk er knap så normative i deres første bud, hvor de beretter, at der ikke er nogen – heller ikke økonomiske vismænd, professionelle investorer eller din fætter, som har fået et godt tip – der kan hente sandheder i den økonomiske krystalkugle. Tænk dig om når det kommer til dit forbrug eller dine investeringer, og brug din sunde fornuft, så skal den økonomisk gud nok være dig barmhjertig.

**Bud nr. 2**

**Du skal altid vælge produkter med lave omkostninger**

Du må ikke misbruge Herren din guds navn, og du må heller ikke lade onde tunger vanære dig og din økonomi. Hold altid øje med de rigtige produkter med de laveste omkostninger, og lad dig ikke lokke af folk, der vil lave lyssky forretning. Selv 1-2% procent mere på et lån gør en markant forskel, når regnestykket skal gøres op. Det er derfor essentielt, at man undersøger markedet, før man beslutter sig og indregner alle aspekter i det økonomiske regnestykke.

**Bud nr. 3**

**Vælg altid de simple løsninger**

Tredje bud fra femte Mosebog fortæller os, at vi skal holde hviledagen hellig. Du må altså godt tage en slapper på sofaen søndag, imens du grundigt tænker over, hvordan du skal bygge din økonomi op. ”Tænk” påpeger, at det er bedst at anvende simple løsninger og bygge økonomien op med benene på jorden. Pas på med at miste besindelsen når de større indkøb skal foretages. Sov på det, brug hviledagen på at overveje situationen og foretag den rationelle økonomiske beslutning.

**Bud nr.4**

**Tro ikke at du er klogere end de professionelle**

Du skal ære din mor og far fortæller Guds fjerde bud til Moses – på samme vis skal du ære de professionelle investorer, og ikke spekulere imod deres marked. Prøver du den økonomiske lykke på aktiemarkedet alene, er du i realiteten oppe imod professionelle spekulanter, som på alle parametre er stærkere end dig. Du skal ære dem, der er klogere end dig, og spil med dem og ikke imod dem.

**Bud nr. 5**

**Spar op**

Lige såvel som Gud sagde, at du ikke må slå ihjel, må du heller ikke dræbe din økonomiske situation ved at forglemme at spare op. Det kan måske lyde som et tip fra din forældre eller bedsteforældre, og du tænker måske, at den tid hvor man sparer op er forbi. I dag er vi da hedonister og lever i nuet. Og det har måske også en snert af sandhed i sig, men faktum er, at det altid er det bedste for din økonomi, at spare op. Om det er til en kold vinterdag, en ny lejlighed eller bil er som sådan ligegyldigt, det er bare altid en god idé, at holde din økonomi i live ved at have lidt på kistebunden.

**Bud nr. 6**

**Tag ansvar for din økonomi**

Det er essentielt, at man tager ansvar for de ting, man sætter sig for her i livet. Ligesom man skal tage ansvar for kærligheden, og som stentavlen berettede ikke må bryde ægteskabet, skal man også tage ansvar for økonomien. Vores hjerner er reelt ikke udviklet til at tage sig af ting som pengesager, så det er ikke et nem befaling, at overholde. Men prøv at sætte din økonomi i system og find en motivation for, hvordan du personligt bedst får taget hånd om din økonomi.

**Bud nr. 7**

**Forvent ikke at få noget gratis**

Som det syvende bud berettede Moses til sin skare, at man ikke må stjæle, og faktum er jo, at intet i denne verden er gratis. Problemet er bare, at vi som godtroende individer i nogle tilfælde godt kan glemme denne læresætning. Husk altid på, at hvis nogen tilbyder dig noget gratis, så er der altid en måde, hvorpå de kan tjene penge på dig. Er abonnementet på et blad gratis i et halvt år, så kører aftalen videre bagefter, således du ender med at betale, når du glemmer at afbestille. Det kan være svært at sætte sig helt ind i alle de forskellige paragraffer og punkter i aftalen, men husk devisen om, at intet er gratis og forvent altid, at tingene bliver dyrere end forventet.

**Bud nr. 8**

**Sats kun med midler, du har råd til at miste**

Du må ikke begære din næstes hus, har vi lært via femte Mosebog, og du skal således sørge for ikke at miste alt, således du begynder at tænke usunde tanker om naboens parcelhus. Et centralt element i fornuftig økonomisk tankegang er, at man kun satser det beløb, som man rent faktisk kan undvære. Det kan have forfærdelige konsekvenser for privatpersoner, parforhold og ens fremtidig økonomi, hvis man taber penge, som man ikke havde. Hvad enten man investerer i aktier, valtuta, obligationer eller man ryger på kasino fredag aften, så husk at gennemtænke situationen og hav en maksimum for, hvor meget man kan overleve at miste.

**Bud nr. 9**

**Overvej situationen**

Ligesom den gamle stentavle fortæller, at vi ikke må sige falsk vidnesbyrd over for vores næste – altså lyve for andre – må du heller ikke lyve for dig selv, når du foretager dine investeringer. Du skal således ikke springe ud i investeringer, der på overfladen virker gode, men som kræver lidt mere omtanke**.** Ofte når man indgår aftaler af stor økonomisk betydning, bliver man udsat af en form for stress. Man er ivrig efter at få købet i hus, og dette kan påvirke de rationelle tanker. Læs det hele igennem én gang til, stil de ekstra spørgsmål, sov en nat mere på det og foretag en bedre økonomisk beslutning.

**Bud nr. 10**

**Du skal være villig til at satse stort, hvis du vil vinde stort**

Det kan i nogle tilfælde virke tillokkende at forsøge at få fingrene i noget, som du ikke besidder. Oprindelig stod der skrevet, at vi ikke må begære vores næstes hustru, folk eller fæ, og i disse tider kan det have store konsekvenser at begære den helt store økonomiske gevinst. Er du dog opsat på at gå efter den store pulje, er det essentielt , at du er opmærksom på, at det kan komme til at koste mange penge, hvis det skulle gå galt. Risiko og afkast følges ad, så du kan tjene en stor mønt hurtigt, eller smide en ordentlig sum ud af vinduet.

**Skrevet af samlino.dk**

Link til de økonomiske bud:

www.taenk.dk/tema/de-10-oekonomiske-bud